ఓలా క్యాబ్స్

ఓలా క్యాబ్స్ భారతదేశానికి చెందిన బహుళజాతి ప్రయాణసేవల సంస్థ. దీని ప్రధాన కార్యాలయం బెంగళూరులో ఉంది. ఇది క్యాబ్ సేవలు, ఆర్థిక సేవలు, క్లౌడ్ కిచెన్ రంగాల్లో కూడా వ్యాపారం చేస్తుంది.

సాఫ్ట్ బ్యాంక్ లాంటి వెంచర్ క్యాపిలిస్టులు ఇందులో పెట్టుబడులు పెట్టారు. జనవరి 2018 లో ఆస్ట్రేలియా లో సేవలు ప్రారంభించడంతో మొదటిసారిగా విదేశాల్లోకి అడుగు పెట్టింది. ఆ తర్వాత 2018 న్యూజీలాండ్ లో సేవలు మొదలుపెట్టింది. మార్చి 2019 నాటికి యూకేలో కూడా తన కార్యకలాపాలు ప్రారంభించింది.

 చరిత్ర 
2010 లో భవీష్ అగర్వాల్ ఢిల్లీ కేంద్రంగా olatrip.com అనే పేరుతో ఒక ట్రిప్ మేనేజ్‌మెంట్ సంస్థను ప్రారంభించాడు. జనవరి 2011 నాటికి ఎక్కడి నుంచైనా సులభంగా అందుబాటులో ఉండే క్యాబ్ సేవల కోసం డిమాండు పెరగడంతో భవీష్ అగర్వాల్, తన స్నేహితుడైన అంకిత్ భాటితో కలిసి ఓలాక్యాబ్స్ ని ప్రారంభించాడు. మొదట్లో ఒక ఫోన్ కాల్ ద్వారా క్యాబ్ ని ముందుగా బుక్ చేసుకునే సదుపాయం మాత్రమే ఇందులో ఉండేది. జూన్ 2012 లో మొబైల్ ఆప్ ని అభివృద్ధి చేశారు. 2015 ప్రారంభంలో ఓలా అతిపెద్ద మార్కెట్ వాటాను కలిగి ఉంది. దాని తర్వాత ట్యాక్సీ ఫర్ ష్యూర్, మేరు క్యాబ్స్, ఇంకా 2013 లో ప్రారంభించిన ఉబర్ ఉన్నాయి.

మార్చి 2015 లో ఓలా పోటీదారు అయిన ట్యాక్సీ ఫర్ ష్యూర్ ని 1237 కోట్ల రూపాయలకు (200 మిలియన్ డాలర్లు) కొనుగోలు చేసింది. జూన్ 2015 నాటికి ట్యాక్సీ ఫర్ ష్యూర్  సేవలను ఓలా ఆప్ లో పొందుపరిచింది. ఆగస్టు 2015 నాటికి 100 నగరాలకు పైగా పనిచేస్తూ ఆప్ ద్వారా మాత్రమే బుకింగ్స్ స్వీకరించేది.

 మూలాలు 

వర్గం:ప్రయాణ సేవల సంస్థలు
వర్గం:2010 స్థాపితాలు